ai4bharat/Pralekha huggingface dataset:
वाणिज्य आणि उदयोग मंत्रालय
पियूष गोयल यांनी इटलीचे उपपंतप्रधान व परराष्ट्र मंत्री अँटोनियो ताजानी यांची घेतली भेट
भारत-इटली व्यापार व आर्थिक भागीदारीवर उभय मंत्र्यांनी केला विचार विनिमय
धोरणात्मक भागीदारीच्या पातळीवर द्विपक्षीय संबंध दृढ झाल्याबद्दल मंत्र्यांनी व्यक्त केला आनंद
नवी दिल्ली, 13 एप्रिल 2023
केंद्रीय वाणिज्य व उद्योग, ग्राहक व्यवहार, अन्न व सार्वजनिक वितरण तसेच वस्त्रोद्योग मंत्री पियूष गोयल यांनी काल इटलीचे उपपंतप्रधान तसेच इटली सरकारच्या परराष्ट्र कार्यालयातील परराष्ट्र व्यवहार व आंतरराष्ट्रीय सहकार्य मंत्री अँटोनियो ताजानी यांची भेट घेतली. सोबतच
द्विपक्षीय व्यापार व आर्थिक संबंधांच्या संपूर्ण पैलूंचा आढावा देखील घेतला. गोयल काल दोन दिवसीय इटली दौऱ्यासाठी रोम मध्ये दाखल झाले.
विविध क्षेत्रांतील वृद्धीसाठी भारत-इटली व्यापार व आर्थिक भागीदारी कशा प्रकारे उपयोगात आणता येईल, यावर मंत्र्यांनी विचार विनिमय केला. इटलीच्या पंतप्रधान जॉर्जिया मेलोनी यांच्या नुकत्याच झालेल्या भारत दौऱ्यानंतर, धोरणात्मक भागीदारीच्या पातळीवर द्विपक्षीय संबंध
दृढ झाल्याबद्दल दोन्ही मंत्र्यांनी आनंद व्यक्त केला. अवकाश, तंत्रज्ञान, संरक्षण, कृषी इत्यादी क्षेत्रातील महत्वाच्या घडामोडींचा पाठपुरावा करण्यासाठी या धोरणात्मक क्षेत्रात संयुक्त कार्यगट स्थापन करण्याची सूचना ताजानी यांनी केली.
भारत व इटली यांच्यातील द्विपक्षीय व्यापारातील मोठ्या वाढीबद्दल उभय मंत्र्यांनी समाधान व्यक्त केले, हा व्यापार 2022 मध्ये 16 अब्ज अमेरिकी डॉलर्सपर्यंत पोहोचला आहे; हा व्यापार आणखी वाढवण्याचा संकल्प करण्यात आला. गोयल यांनी ताजानी यांना भारत-युरोपियन
युनियन मुक्त व्यापार करार वाटाघाटीतील प्रगतीची माहिती दिली. यावेळी दोन्ही मंत्र्यांनी खुला, संतुलित व न्याय्य मुक्त व्यापार करार साध्य करण्याचे महत्त्व अधोरेखित केले; तसेच हा करार लवकरच पूर्णत्वाला जाईल, अशी आशा व्यक्त केली. सप्टेंबर 2023च्या अखेरच्या
आठवड्यात रोम येथे आर्थिक सहकार्यावरील संयुक्त आयोगाचे  पुढील सत्र आयोजित करण्यासही सहमती दर्शवली.
दोन्ही देशांच्या संसदेमधील संसदीय मैत्री गट मुत्सद्देगिरी बळकट करणे व सायबर संवादासाठी वाव शोधण्याचे ताजनी यांनी सुचवले. गोयल यांनी ताजानी यांना भारताच्या जी -20 अध्यक्षतेखालील प्राधान्यक्रमांबद्दल माहिती दिली. ऑगस्ट 2023 मध्ये भारतात होणाऱ्या जी-20
व्यापार मंत्र्यांच्या बैठकीसाठी त्यांना आमंत्रित केले. भारताचा जी-20 अध्यक्षपदाचा कार्यकाळ यशस्वी करण्यासाठी पूर्ण सहकार्य करण्याचे आश्वासन ताजानी यांनी दिले.
हवामान बदलाचा नकारात्मक प्रभाव कमी करण्यासाठी शाश्वतता प्राप्त करण्यासाठी स्वच्छ ऊर्जा क्षेत्रात द्विपक्षीय सहकार्य वाढवण्यावर गोयल यांनी भर दिला. विकसित देश हवामान बदलाच्या समस्येवर प्रभावीपणे मात करण्यासाठी विकसनशील देशांना किफायतशीर हवामान
वित्तपुरवठा व तंत्रज्ञान उपलब्ध करून देतात, असे त्यांनी नमूद केले.
इटली सरकारच्या परराष्ट्र मंत्रालयाच्या कार्यालयातील फर्नेसिना कला दालनाला गोयल यांनी भेट दिली यावेळी त्यांना ताजानी यांनी मार्गदर्शन केले.
S.Pophale/S.Chavan/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 103
पंतप्रधान कार्यालय
पंतप्रधानांनी मेघालयच्या जनतेला राज्य दिनानिमित्त दिल्या शुभेच्छा
पंतप्रधान नरेंद्र मोदी यांनी मेघालयच्या जनतेला राज्य दिनानिमित्त शुभेच्छा दिल्या आहेत.
एका ट्विटमध्ये मोदी म्हणाले, "राज्य दिनानिमित्त मेघालयमधील माझ्या बंधू-भगिनींना शुभेच्छा . दयाळूपणा आणि बंधुत्वाच्या भावनेसाठी हे राज्य ओळखले जाते. मेघालयातील तरुण सर्जनशील आणि उद्यमी आहेत. आगामी काळातही राज्य नवीन शिखरे गाठत राहो."
On their Statehood Day, greetings to my sisters and brothers of Meghalaya. This state is known for its remarkable kindness and spirit of brotherhood. Youngsters from Meghalaya are creative and enterprising. May the state keep scaling new heights of progress in the times to come.
— Narendra Modi  January 21, 2021
U.Ujgare/S.Kane/P.Kor
पंतप्रधान कार्यालय
महिलांच्या मुष्टीयुद्ध स्पर्धेत 60 किलोग्रॅम वजनी गटात कांस्यपदक जिंकल्याबद्दल पंतप्रधानांनी केले जॅस्मिनचे अभिनंदन
राष्ट्रकुल क्रीडा स्पर्धा 2022 मध्ये महिलांच्या मुष्टीयुद्ध स्पर्धेमध्ये 60 किलोग्रॅम वजनी गटात कांस्य पदक जिंकल्याबद्दल जॅस्मिनचे पंतप्रधान नरेंद्र मोदी यांनी अभिनंदन केले आहे.
एका ट्विटमध्ये पंतप्रधान म्हणाले की;
"राष्ट्रकुल क्रीडा स्पर्धेत भारतीय खेळाडू विविध क्रीडा प्रकारांमध्ये उत्कृष्ट कामगिरी करत आहेत. जॅस्मिन लॅम्बोरियाने मुष्टीयुद्ध स्पर्धेमध्ये कांस्यपदक जिंकले याचा खूप आनंद झाला. तिचे क्रीडाविषयक यश भारतीय मुष्टीयुद्ध क्षेत्राच्या भवितव्यासाठी चांगले आहे. आगामी वर्षांमध्ये सुद्धा ती असेच यश मिळवत राहो हीच शुभेच्छा. #Cheer4India"
पंतप्रधान कार्यालय
महिलांच्या 1500 मीटर धावण्याच्या शर्यतीत रौप्य पदक जिंकल्याबद्दल पंतप्रधानांनी हरमिलन बैन्सचे केले अभिनंदन
आशियाई क्रीडा स्पर्धेत महिलांच्या 1500 मीटर धावण्याच्या शर्यतीत रौप्य पदक जिंकल्याबद्दल पंतप्रधान नरेंद्र मोदी यांनी हरमिलन बैन्सचे अभिनंदन केले आहे.
एका X पोस्टमध्ये पंतप्रधान म्हणाले;
“महिलांच्या 1500 मीटर धावण्याच्या स्पर्धेत भारताला रौप्य पदक मिळवून दिल्याबद्दल @HarmilanBains चे अभिनंदन. अतुलनीय उत्साह, उत्कटता आणि खेळाबद्दलचे प्रेम याने चिन्हांकित केलेली एक नेत्रदीपक कामगिरी.”
रस्ते वाहतूक आणि महामार्ग मंत्रालय
पायाभूत सुविधांच्या विकासासाठी कालबद्ध, पारदर्शक आणि जलद निर्णय यांच्या महत्वावर केंद्रीय मंत्री नितिन गडकरी यांनी दिला भर
नवी दिल्ली, 11 ऑगस्ट 2021
केंद्रीय रस्ते वाहतूक आणि महामार्ग मंत्री नितीन गडकरी यांनी पायाभूत सुविधांच्या विकासासाठी कालबद्ध, पारदर्शी आणि जलद निर्णय घेण्याच्या महत्वावर भर दिला.
भारतीय उद्योजक महासंघ म्हणजेच CII च्या वार्षिक बैठकीला संबोधित करताना ते म्हणाले की, सर्वांचे एकत्रित प्रयत्न आणि सर्व संबंधितांकडून मिळालेले सहकार्य यामुळे कोविड महामारीतही उत्तम काम साधता आले.
दर दिवशी 38 किलोमीटरची रस्तेबांधणी हा जागतिक विक्रम आपण केला असला तरी दिवसभरात शंभर किलोमीटर पेक्षा जास्त रस्तेबांधणी हे आपले लक्ष्य आहे.
जीपीएस आधारित ट्रॅकिंग पद्धतीबद्दल बोलताना गडकरी म्हणाले की याबद्दल आंतरराष्ट्रीय कंपन्यांचे सादरीकरण प्राप्त झाले असून त्याबद्दल तीन महिन्यांच्या कालावधीत ठोस धोरण ठरविण्यात येईल.
येत्या वर्षभरात दिल्ली ते डेहराडून दोन तासात पार करता येईल, तर दिल्ली ते हरिद्वार अंतरही दोन तासात, दिल्ली ते चंदीगड दोन तासात पार करता येईल, त्याशिवाय येत्या सहा महिन्यात दिल्ली ते जयपूर हे अंतर दीड तासात पार करत येईल, असा विश्वास त्यांनी दिला.
नवीन रस्ते आणि ग्रीन कनेक्टिव्हिटी या दोन्ही गोष्टी महत्त्वाच्या असल्याचे मंत्रीमहोदयांनी नमूद केले.
बैठकीच्या सविस्तर वृत्तासाठी https://t.co/gLaiHpHGYw?amp=1
S.Tupe/V.Sahjrao/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 158
आरोग्य आणि कुटुंब कल्याण मंत्रालय
कोविड-19 लसीकरणाबाबत ताजी माहिती
राज्ये/केंद्रशासित प्रदेशांना कोविड प्रतिबंधक लसीच्या 56.81 कोटींपेक्षा अधिक मात्रा पुरवण्यात आल्या
राज्ये/केंद्रशासित प्रदेश आणि खाजगी रुग्णालयांकडे अद्याप 2.89 कोटी पेक्षा जास्त मात्रा उपलब्ध
कोविड- 19 प्रतिबंधक लसीकरणाची देशभरात व्याप्ती आणि गती वाढवण्यासाठी केंद्र सरकार कटीबद्ध आहे. कोविड-19 सार्वत्रिक लसीकरणाचा नवा टप्पा 21 जून 2021 पासून सुरु झाला. लसींची अधिक उपलब्धता, राज्ये आणि केंद्रशासित प्रदेशांना लसीकरणाचे उत्तम नियोजन करण्याच्या दृष्टीने लस उपलब्धतेवर आधीच दृष्टीक्षेप आणि प्रवाही लस पुरवठा साखळी याद्वारे लसीकरण अभियानाला अधिक गती देण्यात आली आहे.
देशव्यापी लसीकरण अभियानाचा भाग म्हणून केंद्र सरकार, राज्ये आणि केंद्रशासित प्रदेशांना कोविड प्रतिबंधक लसीच्या मोफत मात्रा पुरवत आहे. कोविड-19 लसीकरण अभियानाच्या सार्वत्रिकीकरणाच्या नव्या टप्यात केंद्र सरकार, देशातल्या लस उत्पादकांकडून उत्पादित 75% लसी खरेदी करून त्या राज्ये आणि केंद्रशासित प्रदेशांना मोफत पुरवत आहे.
|
|
VACCINE DOSES
|
|

|
|
SUPPLIED
|
|
56,81,14,630
|
|
CONSUMPTION
|
|
54,22,75,723
|
|
BALANCE AVAILABLE
|
|
2,89,47,890
केंद्र सरकारने आतापर्यंत सर्व स्त्रोताद्वारे 56.81 कोटींहून अधिक  लसींच्या मात्रा राज्ये/ केंद्र शासित प्रदेशांना पुरवल्या आहेत.आणखी
वाया गेलेल्या मात्रांसह आतापर्यंत एकूण 54,22,75,723 मात्रा देण्यात आल्या आहेत.
याशिवाय लसीच्या 2.89 कोटी हून अधिक  शिल्लक आणि न वापरलेल्या मात्रा राज्ये आणि केंद्र शासित प्रदेश आणि खाजगी रुग्णालयांकडे उपलब्ध आहेत.
पंतप्रधान कार्यालय
जागतिक इंधन आणि नैसर्गिक वायू क्षेत्रातील तज्ञ आणि मुख्य कार्यकारी अधिकाऱ्यांशी पंतप्रधानांनी साधला संवाद
भारताला इंधन आणि नैसर्गिक वायू क्षेत्रात आत्मनिर्भर बनवणे हे आपले लक्ष्य आहे : पंतप्रधान
मुख्य कार्यकारी अधिकाऱ्यांना भारतात इंधन तसेच नैसर्गिक वायू क्षेत्रातील संशोधन आणि विकासासाठी भागीदार बनण्यास पंतप्रधानांचे आमंत्रण
ऊर्जाप्राप्ती , किफायतशीर ऊर्जा आणि ऊर्जा सुरक्षा या सर्वांशी संबंधित परिस्थिती सुधारण्याच्या दिशेने सरकारने उचललेल्या पावलांचे संबंधित क्षेत्रातील दिग्गजांनी कैले कौतुक
पंतप्रधान नरेंद्र मोदी यांनी आज दूरदृश्य प्रणालीच्या माध्यमातून इंधन आणि नैसर्गीक वायू क्षेत्रातील जागतिक स्तरावरील मुख्य कार्यकारी अधिकारी तसेच तज्ञांशी संवाद साधला.
गेल्या सात वर्षात इंधन तसेच नैसर्गिक वायू क्षेत्रात हाती घेतलेल्या सुधारणांबाबत पंतप्रधानांनी विस्तृत चर्चा केली. याशिवाय इंधन शोध, परवाना धोरण, वायू विक्री, कोल बेड मिथेन, कोल गॅसिफिकेशन आणि भारतीय नैसर्गीक वायू एक्सेंजमधील नुकत्याच केलेल्या सुधारणा, या सर्व सुधारणांची वाटचाल इंधन व नैसर्गिक वायू क्षेत्रात भारताला आत्मनिर्भर बनवण्याच्या उद्दिष्टपूर्तीच्या दिशेने सुरुच राहिल असे सांगत त्यांनीं या सुधारणांची विस्तृत चर्चा केली.
इंधन क्षेत्राबद्दल बोलताना त्यांनी आपले लक्ष्य आता ‘महसूल’ याकडून ‘जास्तीत जास्त उत्पादन’ याकडे वळवल्याचं त्यांनी सांगितले. क्रूड इंधन साठवणीसाठीच्या सुविधांमध्ये वाढ करण्याच्या आवश्यकतेबद्दलही त्यांनी सांगितले. देशात नैसर्गिक वायू इंधनाच्या भराभर वाढणाऱ्या मागणीबद्दलही ते बोलले. नैसर्गीक वायू वाहून नेणाऱ्या वाहिन्या, शहरातील नैसर्गीक वायू वितरण, आणि द्रवरुप नैसर्गीक वायू भरणा केंद्र यासारख्या आताच्या व पुढील वायू इंधन मूलभूत सुविधांमधील विकासावरही त्यांनी भाष्य केले.
2016 पासून या अश्या बैठकांमध्ये मिळालेल्या सूचना या इंधन आणि आणि नैसर्गिक वायू क्षेत्रातील आव्हाने समजून घेण्यासाठी अत्यंत उपयुक्त ठरल्या. असे पंतप्रधान म्हणाले. भारत ही खुलेपणा, सकारात्मकता आणि संधींची भूमी आहे. नव्या कल्पना, नवे दृष्टिकोन आणि नवोन्मेष यांची सुपीक भूमी आहे. असे सांगून त्यांनी मुख्य कार्यकारी अधिकारी आणि तज्ञांना भारतात इंधन आणि नैसर्गिक वायू क्षेत्रातील संशोधन व विकासासाठी भागीदार होण्याचे आमंत्रण दिले.
या संवादात इंधन आणि नैसर्गिक वायू क्षेत्रात तील जागतिक स्तरावरील अनेक दिग्गज सहभागी झाले होते. त्यामध्ये सौदी अराम्कोचे अध्यक्ष आणि मुख्य कार्यकारी अधिकारी अमीन नासर, रोझनेफ्टचे अध्यक्ष आणि मुख्य कार्यकारी अधिकारी इग्नोर सेशेन, ब्रिटिश पेट्रोलियमचे मुख्य कार्यकारी अधिकारी बर्नार्ड लुनी, आयएचएस मरकिटचे उपाध्यक्ष डॅनियल येर्गीन, श्लमबर्जर लिमिटेडचे मुख्य कार्यकारी अधिकारी ओलीवर ला पॉच, रिलायन्स इंडस्ट्रीज लिमिटेडचे अध्यक्ष आणि आणि व्यवस्थापकीय संचालक मुकेश अंबानी, वेदांता लिमिटेडचे अध्यक्ष अनिल अगरवाल यांचा समावेश होता.
उर्जा प्राप्ती, किफायतशीर उर्जा आणि उर्जा सुरक्षा यातील परिस्थिती सुधारण्यात सरकारने प्राप्त केलेल्या यशाबद्दल त्यांनी प्रशंसा केली. पंतप्रधान नरेंद्र मोदी यांच्या नेतृत्वाखाली दूरदर्शी आणि महत्त्वाकांक्षी लक्ष्य निर्धारण करत भारत स्वच्छ ऊर्जेकडे वाटचाल करत आहे याचे त्यांनी कौतुक केले. स्वच्छ ऊर्जा तंत्रज्ञानातील नवे वेगवान मार्ग स्वीकारत भारत जागतिक ऊर्जा पुरवठा साखळीला वेगळा चेहरा देण्यात महत्वाची भूमिका बजावू शकेल अशी खात्री त्यांनी व्यक्त केली.
शाश्वत आणि योग्य उर्जेकडे वाटचालीची खात्री देत त्यांनी स्वच्छ आणि शाश्वत ऊर्जेला प्रोत्साहन देण्याच्या दृष्टीने आपल्या सूचना आणि दृष्टिकोन मांडले.
माहिती आणि प्रसारण मंत्रालय
चित्रीकरणादरम्यान आम्हाला मदत करण्याकरिता संपूर्ण चाळ शांत राहत असे-गढूळ चित्रपटाचे दिग्दर्शक गणेश शेलार
गोवा, 24 नोव्हेंबर 2019
आपण चाळ संस्कृतीत वाढलो असून त्यातले काही अनुभव आपल्या चित्रपटात उपयोगात आणले आहेत. चित्रपटाचे चित्रीकरण चाळीत झाले असून चित्रीकरणाच्या पहिल्या दिवसापासूनच आपल्याला अनेक समस्यांना तोंड द्यावे लागले मात्र चित्रीकरण जिथे झाले त्या चाळीत राहणाऱ्या लोकांनी आपल्याला खूप सहकार्य केल्याचे गढूळ या चित्रपटाचे दिग्दर्शक गणेश शेलार यांनी सांगितले. गोव्यात सुरू असलेल्या इफ्फीमध्ये आयोजित पत्रकार परिषदेत ते आज बोलत होते. चित्रपटाच्या चित्रीकरणादरम्यान आम्हाला मदत करण्यासाठी संपूर्ण चाळ शांत राहत असे असे ते म्हणाले.
सत्यजित रे आणि उमेश कुलकर्णी हे आपल्या आवडत्या दिग्दर्शकांपैकी असल्याचे त्यांनी सांगितले.
चित्रपटाचे कथानक लिहिण्यासाठी एक वर्षाचा कालावधी लागला. सात दिवस चित्रीकरण झाले तर पोस्ट प्रॉडक्शनसाठी तीन ते चार महिने लागले. तीन लाख रुपयांमध्ये या चित्रपटाची निर्मिती केली. सहा सहाय्यक निर्मात्यांनी या चित्रपटासाठी निधी पुरवला. चित्रपटावर खर्च केलेला निम्मा पैसा, कोलकाता चित्रपट महोत्सवात सर्वोत्तम लघुपटाचा पुरस्कार मिळाल्यानंतर भरून निघाल्याचे ते म्हणाले.
चार वर्षांपूर्वी उमेश कुलकर्णी यांच्या कार्यशाळेला उपस्थित राहिल्यानंतर शेलार यांचा चित्रपटविषयक प्रवास सुरू झाला. जोखड हा पहिला लघुपट आपण लिहिला त्यासाठी केवळ 40 हजार रुपयांचा खर्च आला, असे त्यांनी सांगितले.
या चित्रपटातून कोणत्याही प्राप्तीची अपेक्षा न ठेवता जोखीम पत्करत आपण काम केल्याचे या चित्रपटाचे निर्माते स्वप्नील सारदे यांनी सांगितले. उत्तम चमू होता प्रत्येकाने उत्साहाने काम केले. अनेक समस्या आल्या मात्र त्यावर मात केल्याचे ते म्हणाले.
अभिनेत्री स्मिता तांबे यांनी केलेल्या सहकार्याची त्यांनी प्रशंसा केली. 12 तासांच्या शिफ्टमध्ये त्यांनी काम केले आणि शेवटच्या दिवशी तर 18 तास काम सुरू होते असे त्यांनी सांगितले.
आपण आणखी एक लघुपट लिहित असल्याचे शेलार यांनी सांगितले. फिचर फिल्म करायलाही आपल्याला आवडेल असे ते म्हणाले.
होतकरू चित्रपट निर्मात्यांनी आपल्या स्वत:च्या आयुष्यात डोकवावं त्यातून कल्पना घ्यावी आणि चित्रपटाशी मनाने जोडलेले रहावे असा सल्ला त्यांनी दिला.
वडिलांच्या श्राद्धाच्या दिवशी घडलेल्या एका प्रसंगामुळे 14 वर्षाचा मुलगा आणि त्याची आई यांच्यातले गढूळलेले नाते यांचे चित्रण या चित्रपटात पहायला मिळते.
G.Chippalkatti/N.Chitale/P.Kor
(Visitor Counter : 105
पंतप्रधान कार्यालय
पंतप्रधानांचे लोकमान्य बाळ गंगाधर टिळक यांच्या जयंतीनिमित्त अभिवादन
नवी दिल्ली, 23 जुलै 2019
लोकमान्य बाळ गंगाधर टिळक यांच्या जयंतीदिनी पंतप्रधान नरेंद्र मोदी यांनी त्यांना अभिवादन केले आहे.
लोकमान्य टिळकांना त्यांच्या जयंती निमित्त कोटी कोटी प्रणाम. देशभक्तीच्या भावनेने ओतप्रोत भरलेले ते एक असे स्वातंत्र्य सेनानी होते ज्यांनी संपूर्ण स्वराज्यासाठी आपले जीवन वाहून घेतले होते. हा कृतज्ञ देश त्यांच्या योगदानाची कायम आठवण ठेवेल, असे पंतप्रधानांनी सांगितले.
S.Tupe/S.Patil/P.Malandkar
(Visitor Counter : 79
रस्ते वाहतूक आणि महामार्ग मंत्रालय
ग्रीनफिल्ड द्रुतगती मार्ग/ नियंत्रित वापर महामार्गांच्या प्रगतीचा केंद्रीय मंत्री नितीन गडकरी यांनी घेतला आढावा
नवी दिल्ली, 22 जून 2021
केंद्रीय रस्ते वाहतूक आणि महामार्ग मंत्री नितीन गडकरी यांनी आज देशातील पाच ग्रीनफिल्ड द्रुतगती मार्ग आणि 17 नियंत्रित वापर ग्रीनफिल्ड राष्ट्रीय महामार्गांचे कंत्राट,बोली आणि बांधकाम पूर्व कामांचा आढावा घेतला. भारतमाला प्रकल्प-पहिला टप्पा, या रस्ते वाहतूक आणि महामार्ग मंत्रालयाच्या पथदर्शी कार्यक्रमाअंतर्गत, हे महामार्ग बांधले जाणार आहेत. 8000 किलोमीटरच्या या एकूण 22 ग्रीनफिल्ड प्रकल्पांसाठी 3.26 लाख कोटी खर्च अपेक्षित आहे. देशातली उत्पादन केंद्रे आणि औद्योगिक तसेच सूक्ष्म, लघु आणि मध्यम उद्योगांमध्ये तयार होणाऱ्या मालाची निर्वेध आणि गतिमान वाहतूक करण्यासाठी उपयुक्त ठरणाऱ्या या महामार्गांमुळे देशातील लॉजिस्टिक क्षमता वाढणार आहे. त्यासोबतच, देशात प्रवासी आणि मालवाहतूक जलद होण्यातही त्यांचा उपयोग होईल.
या रस्त्याच्या बांधकामाचे कंत्राट देण्याची प्रक्रिया, बोली, बांधकामपूर्व प्रक्रियेतील अडथळे, विशेषतः भूसंपादन, पर्यावरणविषयक मंजुरी या सर्व गोष्टींबाबतचे सविस्तर सादरीकरण यावेळी गडकरी यांच्यासमोर करण्यात आले. विविध राज्य सरकारांशी सबंधित मुद्दे लवकरात लवकर सोडवावेत असे निर्देश, यावेळी गडकरी यांनी दिले. हे प्रकल्प पूर्ण झाल्यानंतर योग्य वेळेतच त्यांचा व्यावहारिक उपयोग सुरु करण्यावर तसेच रस्ते वापरणाऱ्या लोकांसाठी आवश्यक सुविधा तयार करण्यावर गडकरी यांनी भर दिला.
महामार्ग पूर्ण करण्यासाठीच्या नियोजनातील उद्दिष्टे वेळेत पूर्ण होतील याकडे कटाक्षाने लक्ष दिले जावे. त्याचवेळी रस्त्याच्या कामाच्या गुणवत्तेशी कुठलीही तडजोड केली जाऊ नये,सर्वोत्तम दर्जाचे महामार्ग तयार करण्यावर भर द्यावा, असे निर्देश गडकरी यांनी दिले. या बैठकीला रस्ते वाहतूक आणि महामार्ग राज्यमंत्री जनरल व्ही के सिंग यांच्यासह वरिष्ठ अधिकारी, NHAI चे अध्यक्ष आणि इतर अधिकारी उपस्थित होते.S.Patil/R.Aghor/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 150
देशभरात कोविड रुग्णांच्या प्रतिदिन मृत्यूंच्या संख्येत सातत्याने घसरण नोंदली जात आहे. गेले 12 दिवस रोज मृत्यू पावलेल्यांची संख्या सतत 300 पेक्षा कमी असलेली दिसून येत आहे.
संशयित रुग्णांचा शोध आणि त्यांच्यावर लक्ष ठेवणे, मोठ्या प्रमाणात आणि अधिक जोशाने केलेल्या चाचण्या यांच्यासह प्रमाणित वैद्यकीय व्यवस्थापन नियमांचे पालन यांसारख्या परिणामकारक, प्रतिबंधात्मक उपाययोजना राबविल्यामुळे मृत्यूंची संख्या कमी राखण्यात यश आले आहे.
राज्ये आणि केंद्रशासित प्रदेशांनी या उपाययोजना परिणामकारकरीत्या राबविल्यामुळे रुग्णांचा लवकर शोध, त्यांचे तत्पर विलगीकरण आणि रुग्णालयातील कोविड बाधितांचे योग्य वेळी वैद्यकीय व्यवस्थापन शक्य झाले.
गेल्या सात दिवसांत दर एक दशलक्ष लोकसंख्येमागे एका मृत्यूची नोंद झाली आहे. हे नवे यश म्हणजे कोविडशी संबंधित गोष्टींचे परिणामकारक व्यवस्थापन आणि केंद्र सरकारच्या प्रतिसादात्मक धोरण यांचा सबळ पुरावाच आहे.
आणखी एका स्तरावर सफलता नोंदवत भारताच्या सक्रीय कोविड रुग्णांच्या संख्येतील घसरणीचा कल कायम आहे. देशातील सक्रीय कोविड रुग्णांची संख्या सध्या 2,27,546 आहे, आतापर्यंतच्या एकूण कोविड ग्रस्तांची संख्या लक्षात घेता आता देशात 2.2.% हूनही कमी म्हणजे फक्त 2.19% रुग्ण कोविड सक्रीय आहेत.
प्रतिदिन कोविडमधून बरे होणाऱ्यांची संख्या रोज बाधित होणाऱ्या रुग्णांपेक्षा सातत्याने जास्त असल्यामुळे एकूण सक्रीय रुग्णांच्या संख्येत खात्रीशीर घट दिसून येत आहे. गेल्या 24 तासांत 21,314 कोविड ग्रस्त रुग्ण बरे झाले. या काळात एकूण कोविड ग्रस्तांची संख्या 3,490 ने कमी झाली.
गेल्या काही दिवसांत, भारतातील दैनंदिन कोविड बाधितांची संख्या सतत 20,000 पेक्षा कमी नोंदली गेली आहे. गेल्या 24 तासांत 18,088 नव्या कोविड ग्रस्तांची नोंद झाली.
गेल्या 7 दिवसांत भारतातील एक दशलक्ष लोकसंख्येमागे 96 नव्या रुग्णांची नोंद झाली. ब्राझील,रशिया,फ्रांस,इटली, अमेरिका आणि ब्रिटन या देशांमध्ये हे प्रमाण कितीतरी जास्त आहे.
भारतातील एकूण कोविड मुक्तांची संख्या 1 कोटीच्या जवळपास पोहोचली आहे. एकूण कोविड मुक्तांची संख्या आज 99,97,272 इतकी आहे. प्रतिदिन कोविडमधून बरे होणाऱ्यांची संख्या रोज बाधित होणाऱ्या रुग्णांपेक्षा सातत्याने जास्त असल्यामुळे रोगमुक्तीचा दर 96.36% वर पोहोचला आहे.
नव्याने रोगमुक्त झालेल्या कोविड बाधितांपैकी 76.48% रुग्ण देशातील 10 राज्ये आणि केंद्रशासित प्रदेशांत एकवटलेले आहेत.
देशभराचा विचार करता, एका दिवसात कोविडमुक्त झालेल्या 4,922 रुग्णांसह केरळमध्ये सर्वाधिक व्यक्ती बऱ्या झाल्या. गेल्या 24 तासांत महाराष्ट्रात 2,828 तर छत्तीसगडमध्ये 1,651 रुग्ण कोविडमुक्त झाले आहेत.
नव्याने नोंद झालेल्या एकूण कोविड बाधितांपैकी 79.05% रुग्ण देशातील 10 राज्ये आणि केंद्रशासित प्रदेशांतील आहेत.
केरळमध्ये गेल्या 24 तासांत सर्वात जास्त म्हणजे 5,615 व्यक्ती नव्याने कोविडग्रस्त झाल्या. काल महाराष्ट्रात 3,160 तर छत्तीसगडमध्ये 1,021 नव्या कोविडग्रस्तांची नोंद झाली.
कोविडमुळे देशात गेल्या 24 तासांत मृत्यू पावलेल्या 264 रुग्णांपैकी 73.48% रुग्ण देशातील 10 राज्ये आणि केंद्रशासित प्रदेशांतील आहेत.
मृत्युमुखी पडलेल्यांपैकी 24.24% म्हणजे 64 रुग्ण महाराष्ट्रातील होते. छत्तीसगड राज्यात 25 तर केरळमध्ये 24 रुग्णांचा मृत्यू झाला.
ब्रिटनमध्ये आढळलेल्या, कोविड विषाणूच्या नव्या उत्परिवर्तित जातीने बाधित झालेले 71 रुग्ण आता देशात नोंदले गेले आहेत.
U.Ujgare/S.Chitnis/P.Kor
संरक्षण मंत्रालय
संरक्षणमंत्री राजनाथसिंह यांच्याकडून स्वदेशी उत्पादननिर्मिती प्रक्रियेच्या 'श्रीजन' या पोर्टलचे उद्घघाटन, उद्योगातील भागीदार आणि संस्थांसोबत डीपीएसयूचे सामंजस्य करार आणि कंत्राटांवर स्वाक्षऱ्या, संरक्षण मंत्रालयाच्या आत्मनिर्भर सप्ताहाचा समारोप
नवी दिल्ली, 14 ऑगस्ट 2020
आत्मनिर्भर सप्ताहाच्या शेवटच्या दिवशी संरक्षणमंत्री राजनाथ सिंह यांनी आज संरक्षण उत्पादन विभागाच्या 'श्रीजन' या पोर्टलचे उद्घाटन केले. हे एक वन स्टॉप ऑनलाईन पोर्टल असून ज्या उत्पादनांची स्वदेशी निर्मिती करण्यात येणार आहे त्यांच्या सामग्रीची माहिती पुरवठादार विक्रेत्यांना उपलब्ध होणार आहे. यावेळी संरक्षणमंत्र्यांच्या उपस्थितीत आयडीईएक्स अंतर्गत डिफेन्स इंडिया स्टार्ट-अप चॅलेंजची चार कंत्राटे आणि उद्योगातील भागीदारांशी चार सामंजस्य करार करण्यात आले. यावेळी अनेक इरादापत्रे/ विनंती प्रस्ताव देखील जारी करण्यात आले. या सामंजस्य करारांवरील आणि कंत्राटांवरील स्वाक्षऱ्यांमुळे संरक्षण उत्पादनांशी संबंधित तंत्रज्ञानामधील स्वावलंबनाला चालना मिळेल, असे राजनाथ सिंह यांनी यावेळी बोलताना सांगितले. संरक्षण क्षेत्रात आत्मनिर्भरतेसाठी आणि स्वदेशी उत्पादन निर्मितीसाठी भारतीय उद्योगातील भागीदारांनी संपूर्ण वचनबद्धता दाखवावी आणि सक्रिय सहभाग घ्यावा, असे आवाहन संरक्षणमंत्र्यांनी केले. संरक्षण उत्पादन क्षेत्रात आत्मनिर्भर बनण्याचा दृष्टिकोन केवळ देशाच्या मागणीची पूर्तता करण्यासाठी नसून निर्यातीच्या उद्देशाने देखील समोर ठेवला आहे आणि एकत्रित प्रयत्नातूनच हे उद्दिष्ट साध्य होईल, असा विश्वास त्यांनी व्यक्त केला. या सर्व बाबी विचारात घेऊन सरकारने आस्थापनांचे कॉर्पोरेटायजेशन, थेट परकीय गुंतवणुकीच्या मर्यादांमध्ये सुधारणा यांसारखी पावले उचलली आहेत आणि अलीकडेच आयातबंदीत समावेश असलेल्या वस्तूंची यादी प्रसिद्ध केली आहे. यापूर्वी संरक्षण खरेदीसाठी आपल्याला जगात उपलब्ध असलेल्या सर्वोत्तम तंत्रज्ञानाचा शोध घ्यावा लागत असे. पण आता आपल्या दृष्टीकोनात बदल झाला आहे. आता आपण अत्याधुनिक उपकरणांची निर्मिती स्वतःच किंवा संयुक्त उपक्रमातून किंवा तंत्रज्ञान हस्तांतरणाच्या माध्यमातून कशी करायची याचा विचार करू लागलो आहोत, असे त्यांनी सांगितले. श्रीजन पोर्टलची निर्मिती करण्याबद्दल संरक्षण उत्पादन विभागाची त्यांनी प्रशंसा केली. यामुळे या उद्योगातील भागीदारांना संरक्षण क्षेत्रातील आत्मनिर्भरतेमध्ये सक्रिय भूमिका बजावण्यास मदत मिळेल, असे त्यांनी सांगितले. आत्मनिर्भर भारताच्या घोषणेला अनुसरून संरक्षण उत्पादन विभागानेsrijandefence.gov.in हे संरक्षण क्षेत्रात मेक इन इंडियासाठी संधी निर्माण करणारे स्वदेशी उत्पादन निर्मितीचे पोर्टल तयार केले आहे. खाजगी क्षेत्राकडून स्वदेशी निर्मिती करण्यात येणाऱ्या उत्पादनांची आणि त्यांच्या सामग्रीची माहिती या पोर्टलवर उपलब्ध होणार आहे.
या पोर्टलवर डीपीएसयू/ओएफबी/ एसएचक्यूंना ते आयात करत असलेल्या किंवा करणार असलेल्या आणि भारतीय उद्योगाकडून त्यांच्या क्षमतेनुसार किंवा संयुक्त उपक्रमांच्या माध्यमातून ज्यांची रचना होणार आहे, विकास होणार आहे आणि निर्मिती होणार आहे अशा सामग्रीचे प्रदर्शन करता येईल. भारतीय उद्योगांना यामध्ये आपले स्वारस्य दाखवता येईल. संबंधित डीपीएसयू/ओएफबी/ एसएचक्यू त्या वस्तूंच्या गरजेनुसार आणि त्यांच्या मार्गदर्शक तत्वे आणि प्रक्रियानुसार भारतीय उद्योगांशी संवाद साधू शकतील.B.Gokhale/S.Patil/D.Rane
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 194
सांस्कृतिक मंत्रालय
श्रीमती. मीनाक्षी लेखी यांनी आज केली नवी दिल्लीत स्वातंत्र्याच्या 75व्या वर्षाच्या 75 दिवसांच्या उलटगणतीला सुरुवात
स्वातंत्र्याचा अमृत महोत्सव हा प्रत्येक भारतीयाला अभिमान वाटावा असा उत्सव : श्रीमती मीनाक्षी लेखी
नवी दिल्ली, 1 जून 2022
सांस्कृतिक आणि परराष्ट्र व्यवहार राज्यमंत्री श्रीमती. मीनाक्षी लेखी यांनी आज नवी दिल्ली येथे स्वातंत्र्याच्या 75 व्या वर्षासाठी राहिलेल्या 75 दिवसांच्या उलटगणतीला सुरू केली.सेंट्रल पार्क, कॅनॉट प्लेस, नवी दिल्ली येथे संध्याकाळी 6 वाजता हा कार्यक्रम आयोजित करण्यात आला होता. यावेळी झालेल्या कार्यक्रमाला सांस्कृतिक मंत्रालयाचे सचिव श्री गोविंद मोहन, एनडीएमसीच्या सचिव श्रीमती ईशा खोसला आणि सांस्कृतिक मंत्रालयाचे सर्व वरिष्ठ अधिकारी आणि नवी दिल्ली नगरपरिषदेतील अधिकाऱ्यांसह सामान्य नागरीकही उपस्थित होते.
याप्रसंगी श्रीमती. मीनाक्षी लेखी म्हणाल्या, की स्वातंत्र्याच्या अमृत महोत्सवानिमित्त भारतात जे काही उत्तम आहे, त्याचा प्रत्येक भारतीयाला अभिमान वाटला पाहिजे आणि भारतातील विविधतेतील एकता दाखवता येणारी प्रत्येक गोष्ट साजरी करणे गरजेचे आहे.
भारताच्या स्वातंत्र्याची 75 वर्षे पूर्ण होत असताना स्वातंत्र्यासाठी प्राणांची आहुती देणारे स्वातंत्र्यसैनिक आणि ज्यांनी भारताला स्वतंत्र ठेवण्यासाठी योगदान दिले त्यांच्याकडे आपण सर्वांनी मार्गदर्शक प्रकाशदिवे या नात्याने पाहिले पाहिजे, असेही त्या यावेळी म्हणाल्या.
आज देशासाठी जगण्याची आणि त्याच्या विकासासाठी काम करण्याची गरज आहे, असेही त्यांनी यावेळी सांगितले.
याप्रसंगी सुप्रसिद्ध गायिका डॉ.सुकृती माथूर यांनी देशभक्तीपर गीते सादर केली.
G.Chippalkatti/S.Patgaonkar/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 185
सांस्कृतिक मंत्रालय
केंद्रीय सांस्कृतिक आणि पर्यटन मंत्री जी किशन रेड्डी आणि सांस्कृतिक राज्यमंत्री मीनाक्षी लेखी यांनी भारतीय राष्ट्रीय अभिलेखागाराला भेट दिली
नवी दिल्ली, 12 जुलै 2021
केंद्रीय सांस्कृतिक आणि पर्यटन मंत्री जी किशन रेड्डी यांनी आज सांस्कृतिक राज्यमंत्री मीनाक्षी लेखी यांच्यासह नवी दिल्लीतल्या जनपथ इथल्या भारतीय राष्ट्रीय अभिलेखागाराला भेट देऊन रेकॉर्ड व्यवस्थापन,जतन आणि डीजीटायझेशन संदर्भात आढावा घेतला. सांस्कृतिक मंत्रालयाचे सचिव राघवेंद्र सिंग आणि भारतीय राष्ट्रीय अभिलेखागाराचे महासंचालक चंदन सिन्हा आणि इतर अधिकारी यावेळी उपस्थित होते.
संशोधन कक्ष, जुने भांडार, जतन कक्ष आणि जुन्या इमारतीला भेट दिली. भारतीय इतिहास आणि संस्कृतीची साक्ष देणाऱ्या, भारत सरकारच्या अतिशय समृध्द आणि उत्तम संग्रहापैकी एक संग्रह पाहण्याची संधी आपल्याला मिळाल्याचे रेड्डी म्हणाले.
राष्ट्रीय संग्रहालय हे जगातल्या मोठ्या आणि प्रतिष्ठीत संग्रहालयांपैकी एक असून 800 दशलक्ष पृष्ठे , सुमारे 5.7 दशलक्ष फाईल्स आणि 1.2 लाख नकाशांसह इतरही अनेक मौल्यवान संग्रह इथे आहेत. भावी पिढ्यांसाठी या ठेव्याचे जतन करणे महत्वाचे असल्याचे ते म्हणाले.
G.Chippalkatti/N.Chitale/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 212